b'\n_START_ARTICLE_\nOi Herra, jos m\xc3\xa4 matkamies maan\n_START_PARAGRAPH_\nOi Herra, jos m\xc3\xa4 matkamies maan on virsi, jonka on sanoittanut Wilhelmi Malmivaara vuonna 1903. Se otettiin virsikirjaan 1938. Virren kaksi versiota ovat s\xc3\xa4velt\xc3\xa4neet Mikael Nyberg 1920 ja Erik August Hagfors 1874. T\xc3\xa4t\xc3\xa4 virtt\xc3\xa4 k\xc3\xa4ytet\xc3\xa4\xc3\xa4n usein hautajaisissa. Virsi kuuluu my\xc3\xb6s Siionin virsiin._NEWLINE_Malmivaara kirjoitti tekstin toimiessaan pohjoispohjalaisen Paavolan seurakunnan kirkkoherrana. Teksti syntyi, kun paikkakunnalla raivonnut lavantautiepidemia oli vienyt h\xc3\xa4nen perheest\xc3\xa4\xc3\xa4n lyhyess\xc3\xa4 ajassa kolme j\xc3\xa4sent\xc3\xa4, \xc3\xa4idin ja kaksi tyt\xc3\xa4rt\xc3\xa4. Se syntyi murheen murtaman ja yksin\xc3\xa4isen miehen virten\xc3\xa4 Erik August Hagforsin s\xc3\xa4velm\xc3\xa4\xc3\xa4n "Minne k\xc3\xa4y tuulen ilmassa tie". Malmivaara oli mieltynyt lauluun ja toivoi sen p\xc3\xa4\xc3\xa4tyv\xc3\xa4n my\xc3\xb6s hengelliseen k\xc3\xa4ytt\xc3\xb6\xc3\xb6n. Kun virsi 1920-luvun alussa liitettiin kokoelmaan Hengellisi\xc3\xa4 lauluja ja virsi\xc3\xa4, Mikael Nyberg sepitti siihen uuden s\xc3\xa4velm\xc3\xa4n._NEWLINE_Tuomari Nurmio teki 1979 virrest\xc3\xa4 pahennustakin aiheuttaneen mukaelman Kurja matkamies maan, joka julkaistiin h\xc3\xa4nen ensimm\xc3\xa4isen singlens\xc3\xa4 a-puolena. B-puolella oli suuren menestyksen saanut kappale Valo y\xc3\xb6ss\xc3\xa4._NEWLINE_Nurmio oli muuttanut virren sanoja jonkin verran. Sanat \xe2\x80\x9cMua auta, Herra, m\xc3\xa4 toivon vaan\xe2\x80\x9d olivat nyt muodossa \xe2\x80\x9cAi jumalauta, m\xc3\xa4 toivon vaan\xe2\x80\x9d, ja Herran sijaan laulettiin rouvasta._NEWLINE_Kun Kurja matkamies maan esitettiin Yleisradion tauottomassa Kevyesti keskell\xc3\xa4 p\xc3\xa4iv\xc3\xa4\xc3\xa4 -\xc3\xa4\xc3\xa4nilevykonsertissa, Yleisradion puhelinkeskus tukkeutui kuuntelijoiden vihaisista soitoista. Kappaletta k\xc3\xa4siteltiin radion ohjelmaneuvostossa, kun er\xc3\xa4s keskustalainen pastori oli sit\xc3\xa4 vaatinut._NEWLINE_Yleisradio p\xc3\xa4\xc3\xa4tti, ettei levy\xc3\xa4 soiteta juontamattomissa ohjelmissa. Kun Heikki Harma (Hector) hieman my\xc3\xb6hemmin haastatteli Nurmiota ohjelmassaan Pop eilen \xe2\x80\x93 t\xc3\xa4n\xc3\xa4\xc3\xa4n ja soitti ohjelman p\xc3\xa4\xc3\xa4tteeksi suuttumusta her\xc3\xa4tt\xc3\xa4neen levyn, mink\xc3\xa4\xc3\xa4nlaista reaktiota ei syntynyt, vaikka ohjelma l\xc3\xa4hetettiin p\xc3\xa4\xc3\xa4si\xc3\xa4issunnuntaina._NEWLINE_Nurmio kertoo, ett\xc3\xa4 laulu aiheutti h\xc3\xa4nelle my\xc3\xb6s v\xc3\xa4lirikon joidenkin sukulaisten kanssa, jotka olivat Pohjois-Pohjanmaana ja Pohjois-Savon k\xc3\xb6rttej\xc3\xa4.'